CELEX: 32017D0547
Language: el
Date: 2017-03-21 00:00:00
Title: Εκτελεστική απόφαση (ΕΕ) 2017/547 της Επιτροπής, της 21ης Μαρτίου 2017, για την οργάνωση προσωρινού πειράματος βάσει της οδηγίας 2002/56/ΕΚ του Συμβουλίου όσον αφορά κονδύλους σποράς πατάτας που προέρχονται από βοτανικό πατατόσπορο [κοινοποιηθείσα υπό τον αριθμό C(2017) 1736] (Κείμενο που παρουσιάζει ενδιαφέρον για τον ΕΟΧ )

23.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 78/65
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/547 ΤΗΣ ΕΠΙΤΡΟΠΉΣ
   της 21ης Μαρτίου 2017
   για την οργάνωση προσωρινού πειράματος βάσει της οδηγίας 2002/56/ΕΚ του Συμβουλίου όσον αφορά κονδύλους σποράς πατάτας που προέρχονται από βοτανικό πατατόσπορο
   
      
         [κοινοποιηθείσα υπό τον αριθμό C(2017) 1736]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/56/ΕΚ του Συμβουλίου, της 13ης Ιουνίου 2002, περί εμπορίας σπόρων γεωμήλων προς φύτευση (1), και ιδίως το άρθρο 19,
   Εκτιμώντας τα ακόλουθα:
   
               (1)
            
            
               Οι νέες εξελίξεις στον τομέα της βελτίωσης της πατάτας υπόσχονται να μειώσουν σημαντικά τη διάρκεια των αναπτυξιακών προγραμμάτων, να προσφέρουν πρόσβαση σε μεγαλύτερη γενετική ποικιλία και να επιτρέψουν την ανάπτυξη νέων ποικιλιών με συνδυασμούς χρήσιμων χαρακτηριστικών.
            
         
               (2)
            
            
               Οι επί του παρόντος αποδεκτές πρακτικές παραγωγής πατατόσπορου βασίζονται στον αγενή πολλαπλασιασμό κονδύλων πατάτας επί πολλές γενεές. Ωστόσο, μία από τις εξελίξεις που αναφέρονται στην αιτιολογική σκέψη 1 αφορά την αναπαραγωγή της πατάτας μέσω σπόρων, των αποκαλούμενων βοτανικών πατατόσπορων. Οι πρακτικές πολλαπλασιασμού από βοτανικούς πατατόσπορους υπόσχονται να μειώσουν σημαντικά τον χρόνο που απαιτείται για την παραγωγή επαρκούς αριθμού πατατόσπορων για τους τελικούς χρήστες, μειώνοντας ταυτόχρονα τον κίνδυνο συσσώρευσης νόσων.
            
         
               (3)
            
            
               Καθώς οι κόνδυλοι σποράς που προέρχονται από βοτανικούς σπόρους πατάτας δεν πληρούν επί του παρόντος την απαίτηση να έχουν παραχθεί σύμφωνα με αποδεκτές πρακτικές, όπως ορίζεται στο άρθρο 2 στοιχείο β) σημείο i) της οδηγίας 2002/56/ΕΚ, είναι απαραίτητο να συλλεχθούν πληροφορίες σχετικά με την παραγωγή και την εμπορία των εν λόγω κονδύλων σποράς, ώστε να διασαφηνιστεί ποια ποιοτικά πρότυπα και επιθεωρήσεις απαιτούνται για τη διασφάλιση της ποιότητας και της υγείας των εν λόγω κονδύλων σποράς και να καθοριστεί σε ποιο στάδιο ή υπό ποιες προϋποθέσεις μπορούν να εισαχθούν στο σύστημα πιστοποίησης. Συνεπώς, κρίνεται σκόπιμο να οργανωθεί προσωρινό πείραμα δυνάμει της οδηγίας 2002/56/ΕΚ με αντικείμενο τους κονδύλους σποράς που προέρχονται από βοτανικούς πατατόσπορους υπό την εποπτεία των αρμόδιων αρχών.
            
         
               (4)
            
            
               Η υγεία, η ταυτότητα και η ποιότητα των υπό εξέταση κονδύλων σποράς εξαρτώνται από την εξασφάλιση της ποιότητας, της ταυτότητας και της υγείας των καινοτόμων αρχικών και ενδιάμεσων σταδίων της διαδικασίας παραγωγής. Θα πρέπει, ως εκ τούτου, να συλλεχθούν και να υποβληθούν πληροφορίες σχετικά με την υγεία, την ταυτότητα και την ποιότητα των βοτανικών πατατόσπορων και των σποροφύτων από τους εν λόγω σπόρους, ώστε να εξασφαλιστεί ότι οι κόνδυλοι σποράς θα πληρούν τις απαιτήσεις για τον βασικό ή τον πιστοποιημένο πατατόσπορο.
            
         
               (5)
            
            
               Λίγα είναι γνωστά σχετικά με τη διατήρηση της υγείας και της επαρκούς ταυτότητας και καθαρότητας της ποικιλίας καθ' όλη τη διάρκεια της διαδικασίας παραγωγής κονδύλων σποράς πατάτας προερχόμενων από βοτανικούς πατατόσπορους. Θα πρέπει, ως εκ τούτου, να συλλεχθούν και να υποβληθούν οι σχετικές πληροφορίες. Μετά από ορισμένα έτη οι πληροφορίες που θα συγκεντρωθούν σχετικά με την ταυτότητα και την καθαρότητα του υλικού που χρησιμοποιήθηκε στο πείραμα μπορεί να χρειαστεί να επανεξεταστούν, ώστε να εντοπιστούν τυχόν ζητήματα που ενδέχεται να επηρεάσουν την ταυτότητα και την ποιότητα του εν λόγω υλικού.
            
         
               (6)
            
            
               Τα κράτη μέλη που συμμετέχουν στο πείραμα θα πρέπει να επιτρέπουν την εμπορία κονδύλων σποράς πατάτας προερχόμενων από βοτανικούς πατατόσπορους. Εξαιτίας της καινοτόμου διαδικασίας παραγωγής, οι παραγωγοί θα πρέπει να απαλλαχθούν από ορισμένες απαιτήσεις που προβλέπονται στην οδηγία 2002/56/ΕΚ, ιδίως όσον αφορά τα ελάχιστα μεγέθη των εν λόγω κονδύλων σποράς προς διάθεση στην αγορά, τις μορφές των ποικιλιών, τον μέγιστο αριθμό γενεών στον αγρό και την παρουσία εξωτερικών ελαττωμάτων.
            
         
               (7)
            
            
               Εκτός από τις γενικές προϋποθέσεις που προβλέπονται στην οδηγία 2002/56/ΕΚ, θα πρέπει να καθοριστούν ειδικές προϋποθέσεις για την εμπορία των κονδύλων σποράς στο πλαίσιο του πειράματος. Οι προϋποθέσεις αυτές θα πρέπει να διασφαλίζουν τη συλλογή επαρκών στοιχείων για την αξιολόγηση του πειράματος. Συνεπώς, είναι αναγκαίο να προβλεφθούν κανόνες σχετικά με την καταχώριση, την ιχνηλασιμότητα, την επισήμανση, τις δοκιμές επιδόσεων και την υποβολή εκθέσεων.
            
         
               (8)
            
            
               Δεδομένης της πειραματικής φύσης του μέτρου που προβλέπεται στην παρούσα απόφαση, η ποσότητα των πατατόσπορων που πρέπει να πιστοποιηθούν θα πρέπει να είναι περιορισμένη.
            
         
               (9)
            
            
               Για να επιτραπεί στα κράτη μέλη να επαληθεύουν ότι δεν σημειώνεται υπέρβαση της μέγιστης ποσότητας, οι παραγωγοί που προτίθενται να παραγάγουν κονδύλους σποράς ή να φυτέψουν σπορόφυτα στο πλαίσιο του πειράματος θα πρέπει να είναι υποχρεωμένοι να δηλώσουν την ποσότητα που σκοπεύουν να παραγάγουν ή να φυτέψουν.
            
         
               (10)
            
            
               Για να υπάρξει μια επισκόπηση της προόδου του πειράματος, τα συμμετέχοντα κράτη μέλη πρέπει κάθε χρόνο να υποβάλλουν στην Επιτροπή και στα άλλα κράτη μέλη έκθεση με τις ποσότητες που διέθεσαν στην αγορά. Στο τέλος του πειράματος θα πρέπει να υποβάλουν τελική έκθεση στην οποία να περιλαμβάνονται συγκεκριμένα τα αποτελέσματα των επιτόπιων επιθεωρήσεων και των επιθεωρήσεων των παρτίδων, καθώς και πληροφορίες για την υγεία, την ταυτότητα και την ποιότητα των βοτανικών σπόρων και σποροφύτων πατάτας που προέρχονται από τέτοιου είδους σπόρο.
            
         
               (11)
            
            
               Για να επιτραπεί στους παραγωγούς και στους προμηθευτές να παραγάγουν και να εμπορευθούν επαρκή ποσότητα κονδύλων σποράς στο πλαίσιο του πειράματος και για να μπορούν οι αρμόδιες αρχές να επιθεωρούν το εν λόγω υλικό και να συλλέγουν επαρκείς και συγκρίσιμες πληροφορίες που θα χρησιμοποιηθούν για την εκπόνηση της τελικής έκθεσης, το πείραμα θα πρέπει να έχει διάρκεια επτά ετών, η οποία είναι και η μέγιστη διάρκεια που προβλέπει το άρθρο 19 της οδηγίας 2002/56/ΕΚ.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   1.   Οργανώνεται προσωρινό πείραμα σε επίπεδο Ένωσης με σκοπό να εκτιμηθεί κατά πόσον η παραγωγή, υπό ορισμένες προϋποθέσεις, κονδύλων σποράς οι οποίοι παράγονται από φυτάρια που καλλιεργούνται από βοτανικούς πατατόσπορους μπορεί να αποτελέσει βελτιωμένη εναλλακτική επιλογή σε σχέση με την παραγωγή από πατατόσπορο και, ως εκ τούτου, να μπορεί να θεωρείται αποδεκτή πρακτική για τη συντήρηση της ποικιλίας και της φυτοϋγιεινής κατάστασης όπως προβλέπεται στο άρθρο 2 στοιχείο β) σημείο i) της οδηγίας 2002/56/ΕΚ.
   2.   Ο σκοπός του πειράματος είναι να αξιολογηθούν τα ακόλουθα στοιχεία:
   
               α)
            
            
               κατά πόσον η παραγωγή κονδύλων σποράς όπως αναφέρονται στην παράγραφο 1 μπορεί να θεωρηθεί «αποδεκτή πρακτική» κατά την έννοια του άρθρου 2 στοιχείο β) σημείο i) της οδηγίας 2002/56/ΕΚ και κατά πόσον οι βοτανικοί πατατόσποροι μπορούν να θεωρηθούν σπόροι γενεάς προγενέστερης των βασικών σπόρων κατά την έννοια του άρθρου 2 στοιχείο γ) σημείο i) της εν λόγω οδηγίας·
            
         
               β)
            
            
               κατά πόσον είναι αποδεκτοί οι κόνδυλοι σποράς όπως αναφέρονται στην παράγραφο 1 μεγέθους μικρότερου από το ελάχιστο μέγεθος που ορίζεται στο άρθρο 10 παράγραφος 1 της οδηγίας 2002/56/ΕΚ·
            
         
               γ)
            
            
               κατά πόσον είναι αποδεκτός αριθμός γενεών βασικού και πιστοποιημένου πατατόσπορου διαφορετικός από τον μέγιστο αριθμό που καθορίζεται στο σημείο 7 του παραρτήματος I της οδηγίας 2002/56/ΕΚ·
            
         
               δ)
            
            
               κατά πόσον είναι αποδεκτοί οι κόνδυλοι σποράς όπως αναφέρονται στην παράγραφο 1 με ποσοστό εξωτερικών ελαττωμάτων υψηλότερο από το μέγιστο ποσοστό που ορίζεται στο σημείο 3 του παραρτήματος II της οδηγίας 2002/56/ΕΚ·
            
         
               ε)
            
            
               κατά πόσον οι κόνδυλοι σποράς όπως αναφέρονται στην παράγραφο 1 διατηρούν επαρκή ταυτότητα και καθαρότητα ποικιλίας μετά από αρκετούς κύκλους αγενούς πολλαπλασιασμού και κατά πόσον, για τους εν λόγω κονδύλους σποράς, είναι αποδεκτά ανώτατα όρια διαφορετικά από τα μέγιστα ποσοστά που προβλέπονται για τον βασικό πατατόσπορο («βασικοί σπόροι γεωμήλων») στο σημείο 1 στοιχείο β) και για τον πιστοποιημένο πατατόσπορο («πιστοποιημένοι σπόροι γεωμήλων») στο σημείο 2 στοιχείο β) του παραρτήματος I της οδηγίας 2002/56/ΕΚ·
            
         
               στ)
            
            
               κατά πόσον νόσοι που προέρχονται από τους σπόρους επηρεάζουν την ποιότητα των κονδύλων σποράς όπως αναφέρονται στην παράγραφο 1 και, αν ναι, κατά πόσον θα πρέπει να οριστούν ειδικές απαιτήσεις σε σχέση με τις εν λόγω νόσους·
            
         
               ζ)
            
            
               κατά πόσον είναι αναγκαίο να εισαχθούν συγκεκριμένες απαιτήσεις όσον αφορά την ιχνηλασιμότητα, την ταυτότητα, την ποιότητα και την υγεία κατά τη διάρκεια της παραγωγής βοτανικών σπόρων και σποροφύτων πατάτας από βοτανικούς πατατόσπορους, με στόχο τη διασφάλιση της ποιότητας, της ταυτότητας και της υγείας των κονδύλων προς σπορά όπως αναφέρονται στην παράγραφο 1· και
            
         
               η)
            
            
               ποια είναι η πλέον κατάλληλη πορεία παραγωγής από τους βοτανικούς πατατόσπορους μέχρι τους πιστοποιημένους πατατόσπορους στις αγροκλιματικές συνθήκες που επικρατούν στην Ένωση.
            
         Άρθρο 2
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   α)   «βοτανικοί πατατόσποροι»: πατατόσποροι, κατά τη βοτανική έννοια, που παράγονται στην Ένωση·
   β)   «πειραματικά σπορόφυτα»: φυτάρια που καλλιεργούνται από βοτανικούς πατατόσπορους στην Ένωση και προορίζονται για την παραγωγή άλλων πατατών·
   γ)   «πειραματικοί κόνδυλοι σποράς»: κόνδυλοι πατάτας που προέρχονται από πειραματικά σπορόφυτα στην Ένωση·
   δ)   «πειραματικό υλικό»: βοτανικοί πατατόσποροι, πειραματικά σπορόφυτα και πειραματικοί κόνδυλοι σποράς.
   Άρθρο 3
   Συμμετοχή των κρατών μελών
   1.   Κάθε κράτος μέλος μπορεί να συμμετάσχει στο πείραμα.
   2.   Κάθε κράτος μέλος που αποφασίζει να συμμετάσχει στο πείραμα (εφεξής: «συμμετέχον κράτος μέλος») ενημερώνει την Επιτροπή και τα άλλα κράτη μέλη σχετικά με τη συμμετοχή του.
   3.   Ένα συμμετέχον κράτος μέλος μπορεί να θέσει τέλος στη συμμετοχή του ανά πάσα στιγμή, ενημερώνοντας σχετικά την Επιτροπή και τα υπόλοιπα κράτη μέλη.
   Άρθρο 4
   Επίσημη πιστοποίηση και παρεκκλίσεις από την οδηγία 2002/56/ΕΚ
   Έως τις 31 Δεκεμβρίου 2023 και εντός του ποσοτικού ορίου που προβλέπεται στο άρθρο 5 τα συμμετέχοντα κράτη μέλη μπορούν να πιστοποιούν επίσημα τους πειραματικούς κονδύλους σποράς ως «βασικούς σπόρους γεωμήλων» ή «πιστοποιημένους σπόρους γεωμήλων», σύμφωνα με τις αντίστοιχες διατάξεις της οδηγίας 2002/56/ΕΚ, εφόσον οι κόνδυλοι σποράς συμμορφώνονται με τα άρθρα 6 και 7 της παρούσας απόφασης και έχουν αναπαραχθεί, παραχθεί ή διατηρηθεί από άτομα καταχωρισμένα σύμφωνα με το άρθρο 8 της παρούσας απόφασης, υπό την προϋπόθεση ότι οι πειραματικοί αυτοί κόνδυλοι σποράς ανήκουν σε ποικιλία που πληροί μία από τις ακόλουθες προϋποθέσεις:
   
               α)
            
            
               περιλαμβάνεται στον κοινό κατάλογο ποικιλιών καλλιεργούμενων φυτικών ειδών σύμφωνα με το άρθρο 17 της οδηγίας 2002/53/ΕΚ του Συμβουλίου (2)·
            
         
               β)
            
            
               έχει γίνει αποδεκτή σε ένα άλλο κράτος μέλος δυνάμει του άρθρου 3 της οδηγίας 2002/53/ΕΚ·
            
         
               γ)
            
            
               έχει υποβληθεί έγκυρη αίτηση για την αποδοχή της ποικιλίας αυτής, σύμφωνα με το άρθρο 3 της οδηγίας 2002/53/ΕΚ.
            
         Για τους σκοπούς του πρώτου εδαφίου, οι πειραματικοί κόνδυλοι σποράς θεωρούνται ότι έχουν παραχθεί σύμφωνα με αποδεκτές μεθόδους διατήρησης της ποικιλίας και της φυτοϋγιεινής κατάστασης, όπως αναφέρεται στο άρθρο 2 στοιχείο β) σημείο i) της οδηγίας 2002/56/ΕΚ, και θεωρούνται ότι προέρχονται από σπόρους σταδίου (γενεάς) προγενεστέρου των βασικών σπόρων, όπως αναφέρεται στο άρθρο 2 στοιχείο γ) σημείο i) της εν λόγω οδηγίας.
   Το σημείο 1 στοιχείο β) και το σημείο 2 στοιχείο β) του παραρτήματος I και το σημείο 3 του παραρτήματος II της οδηγίας 2002/56/ΕΚ δεν εφαρμόζονται.
   Το άρθρο 10 της οδηγίας 2002/56/ΕΚ δεν ισχύει για τους κονδύλους που προέρχονται από πειραματικά σπορόφυτα.
   Άρθρο 5
   Ποσοτικό όριο
   Η πιστοποίηση σύμφωνα με το άρθρο 4 για κάθε συμμετέχον κράτος μέλος στη διάρκεια κάθε έτους περιορίζεται σε ποσότητα πειραματικών κονδύλων σποράς που δεν υπερβαίνει το 0,3 % των παραγόμενων πατατόσπορων ή κατ' ανώτατο όριο τα 10 εκτάρια πατατόσπορων που φυτεύτηκαν κατά το εν λόγω έτος στο οικείο συμμετέχον κράτος μέλος.
   Έως τις 30 Απριλίου κάθε έτους κάθε παραγωγός δηλώνει στην αρχή πιστοποίησης την έκταση της περιοχής στην οποία σκοπεύει να παραγάγει πειραματικούς κονδύλους σποράς κατά το εν λόγω έτος.
   Άρθρο 6
   Απαιτήσεις σχετικά με την ποιότητα, την ταυτότητα και την υγεία όσον αφορά τα πειραματικά σπορόφυτα και τους βοτανικούς πατατόσπορους
   Οι πειραματικοί κόνδυλοι σποράς παράγονται από πειραματικά σπορόφυτα τα οποία πληρούν τις απαιτήσεις που ορίζονται στο τμήμα Α του παραρτήματος I και καλλιεργούνται από βοτανικό πατατόσπορο που προέρχεται από τη φυλετική διασταύρωση καθαρών γονικών σειρών και πληροί τις απαιτήσεις που προβλέπονται στο τμήμα Β του παραρτήματος I.
   Άρθρο 7
   Ανώτατος αριθμός γενεών
   Κατά παρέκκλιση από το πρώτο και το δεύτερο εδάφιο του σημείου 7 του παραρτήματος I της οδηγίας 2002/56/ΕΚ, ο ανώτατος αριθμός συνδυασμένων γενεών των βασικών και πιστοποιημένων πατατόσπορων που προέρχονται από βοτανικό σπόρο πατάτας είναι τέσσερις.
   Οι κόνδυλοι που συγκομίζονται από τα πειραματικά φυτάρια είναι η πρώτη γενεά.
   Άρθρο 8
   Καταχώριση των βελτιωτών, των παραγωγών και των υπευθύνων για τη συντήρηση των ποικιλιών πατάτας που αναπαράγονται μέσω βοτανικών σπόρων πατάτας
   1.   Κάθε συμμετέχον κράτος μέλος τηρεί και επικαιροποιεί δημόσιο μητρώο με τα φυσικά ή νομικά πρόσωπα που παράγουν και εμπορεύονται πειραματικό υλικό.
   2.   Τα πρόσωπα που αναφέρονται στην παράγραφο 1 υποβάλλουν αίτηση στην αρχή πιστοποίησης για καταχώριση στο μητρώο. Η αίτηση περιλαμβάνει όλα τα ακόλουθα στοιχεία:
   
               α)
            
            
               το ονοματεπώνυμο, τη διεύθυνση και τα στοιχεία επικοινωνίας τους·
            
         
               β)
            
            
               την ονομασία της σχετικής ποικιλίας.
            
         Το μητρώο περιλαμβάνει τα στοιχεία αυτά αντίστοιχα για κάθε πρόσωπο.
   Άρθρο 9
   Επισήμανση
   Επιπλέον των πληροφοριών που απαιτούνται σύμφωνα με την οδηγία 2002/56/ΕΚ, οι συσκευασίες ή τα δοχεία των πειραματικών κονδύλων σποράς που διατίθενται στο εμπόριο ως βασικοί ή πιστοποιημένοι πατατόσποροι πρέπει να φέρουν επίσημη ετικέτα, συμπεριλαμβανομένης της ένδειξης που περιλαμβάνεται στο τμήμα Α του παραρτήματος II.
   Τα δοχεία των πειραματικών σποροφύτων συνοδεύονται από έγγραφο που συντάσσει ο προμηθευτής το οποίο περιλαμβάνει τις πληροφορίες που προβλέπονται στο τμήμα Β του παραρτήματος II.
   Οι συσκευασίες των βοτανικών πατατόσπορων φέρουν ετικέτα του προμηθευτή με τις πληροφορίες που περιλαμβάνονται στο τμήμα Γ του παραρτήματος II.
   Η επίσημη ετικέτα, το έγγραφο που συνοδεύει τα δοχεία των πειραματικών σποροφύτων και η ετικέτα του προμηθευτή εκδίδονται σε τουλάχιστον μία από τις επίσημες γλώσσες της Ένωσης.
   Άρθρο 10
   Ιχνηλασιμότητα
   Τα συμμετέχοντα κράτη μέλη διασφαλίζουν την ιχνηλασιμότητα του πειραματικού υλικού.
   Ο προμηθευτής που μεταβιβάζει πειραματικό υλικό σε άλλο προμηθευτή τηρεί αρχείο που επιτρέπει στον εν λόγω προμηθευτή να ταυτοποιήσει, για κάθε τεμάχιο του πειραματικού υλικού, τον προμηθευτή στον οποίο μεταβιβάστηκε.
   Ο προμηθευτής στον οποίο μεταβιβάστηκε πειραματικό υλικό τηρεί αρχείο που επιτρέπει στον εν λόγω προμηθευτή να ταυτοποιήσει, για κάθε τεμάχιο του πειραματικού υλικού, τον προμηθευτή ο οποίος το μεταβίβασε.
   Οι προμηθευτές διατηρούν τα αρχεία που αναφέρονται στο παρόν άρθρο έως τις 31 Μαρτίου 2024.
   Άρθρο 11
   Επίσημες επιθεωρήσεις
   Οι αρχές πιστοποίησης των κρατών μελών διενεργούν τις επίσημες επιθεωρήσεις που αφορούν την παραγωγή και την εμπορία του πειραματικού υλικού. Με την επιφύλαξη του άρθρου 23 της οδηγίας 2002/56/ΕΚ, οι εν λόγω επίσημες επιθεωρήσεις καλύπτουν τουλάχιστον:
   
               α)
            
            
               την επαλήθευση των δηλώσεων των ποσοτήτων που προβλέπεται να παραχθούν και των κοινοποιήσεων των ποσοτήτων που διατέθηκαν στην αγορά·
            
         
               β)
            
            
               την αναλυτική καθαρότητα, την περιεκτικότητα σε άλλα είδη και τη βλάστηση των βοτανικών πατατόσπορων·
            
         
               γ)
            
            
               τη συμμόρφωση του παραγωγού και κάθε προσώπου που εμπορεύεται πειραματικό υλικό με τις απαιτήσεις που καθορίζονται στην παρούσα απόφαση.
            
         Οι επιθεωρήσεις που αναφέρονται στο στοιχείο β) του πρώτου εδαφίου διενεργούνται τουλάχιστον μία φορά ανά έτος. Περιλαμβάνουν επιθεωρήσεις των εγκαταστάσεων των οικείων προσώπων, καθώς και των εκτάσεων και των θερμοκηπίων που χρησιμοποιούνται για την παραγωγή των βοτανικών πατατόσπορων και των πειραματικών σποροφύτων.
   Άρθρο 12
   Υποχρεώσεις κοινοποίησης και υποβολής εκθέσεων
   1.   Έως τις 28 Φεβρουαρίου κάθε έτους οι προμηθευτές κοινοποιούν στον αρμόδιο επίσημο φορέα στο συμμετέχον κράτος μέλος τις ποσότητες του πειραματικού υλικού που έχουν διαθέσει στην αγορά κατά τη διάρκεια του προηγούμενου έτους. Τα συμμετέχοντα κράτη μέλη τηρούν αρχείο των ποσοτήτων πειραματικού υλικού που διατίθενται στην αγορά. Οι πληροφορίες αυτές υποβάλλονται όταν ζητηθούν από την αρχή πιστοποίησης.
   2.   Κάθε συμμετέχον κράτος μέλος υποβάλλει στην Επιτροπή και στα άλλα κράτη μέλη, για κάθε έτος και έως τις 31 Μαρτίου του επόμενου έτους, ετήσια έκθεση που περιλαμβάνει τις πληροφορίες που αναφέρονται στο παράρτημα III, εφόσον οι πληροφορίες αυτές είναι διαθέσιμες. Η εν λόγω έκθεση περιλαμβάνει πάντοτε πληροφορίες σχετικά με τις ποσότητες του πειραματικού υλικού που διατέθηκαν στην αγορά και, όταν είναι γνωστό, το κράτος μέλος για το οποίο προοριζόταν το πειραματικό υλικό. Η εν λόγω έκθεση μπορεί να περιλαμβάνει άλλες πληροφορίες που τα συμμετέχοντα κράτη μέλη θεωρούν σχετικές.
   3.   Κάθε συμμετέχον κράτος μέλος υποβάλλει στην Επιτροπή και στα υπόλοιπα κράτη μέλη έως τις 31 Μαρτίου 2024 τελική έκθεση παραθέτοντας τις πληροφορίες που αναφέρονται στο παράρτημα III. Η έκθεση αυτή περιλαμβάνει αξιολόγηση των συνθηκών του πειράματος και του ενδιαφέροντος για τη διοργάνωση επόμενου πειράματος, κατά περίπτωση. Η έκθεση αυτή μπορεί να περιλαμβάνει άλλες πληροφορίες που τα συμμετέχοντα κράτη μέλη θεωρούν σχετικές με τους σκοπούς του πειράματος.
   4.   Εάν ένα συμμετέχον κράτος μέλος τερματίσει τη συμμετοχή του πριν από τις 31 Δεκεμβρίου 2023, υποβάλλει την τελική έκθεσή του έως τις 31 Μαρτίου του επόμενου έτους από τη λήξη της συμμετοχής του.
   Άρθρο 13
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Μαρτίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 193 της 20.7.2002, σ. 60.
   
      (2)  Οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (ΕΕ L 193 της 20.7.2002, σ. 1).
   
      ΠΑΡΑΡΤΗΜΑ I
      
         ΑΠΑΙΤΗΣΕΙΣ ΑΝΑΦΕΡΟΜΕΝΕΣ ΣΤΟ ΑΡΘΡΟ 6
      
      ΤΜΗΜΑ A
      
         Απαιτήσεις που πρέπει να πληρούν τα πειραματικά σπορόφυτα
      
      
                  1.
               
               
                  Τα σπορόφυτα είναι πρακτικά απαλλαγμένα από επιβλαβείς οργανισμούς ή νόσους που ενδέχεται να επηρεάζουν την ποιότητά τους ή από σημεία ή συμπτώματα αυτών τα οποία μειώνουν τη χρησιμότητά τους, και ιδιαίτερα από τους ακόλουθους επιβλαβείς οργανισμούς: Rhizoctonia solani Kühn, Phytophtera infestans (Mont.) de Bary, Alternaria solani Sorauer, Alternaria alternata (Fr.) Keissl., Verticillium dahlia Kleb., Verticillium albo-atrum Reinke & Berthold, τον ιό που προκαλεί το καρούλισμα των φύλλων της πατάτας, τον ιό Α της πατάτας, τον ιό M της πατάτας, τον ιό S της πατάτας, τον ιό X της πατάτας και τον ιό Y της πατάτας.
               
            
                  2.
               
               
                  Τα σπορόφυτα είναι απαλλαγμένα από συμπτώματα μελάνωσης.
               
            
                  3.
               
               
                  Τα σπορόφυτα έχουν επαρκή ταυτότητα και καθαρότητα ποικιλίας.
               
            
                  4.
               
               
                  Τα σπορόφυτα είναι πρακτικά απαλλαγμένα από ελαττώματα που επηρεάζουν την ποιότητα και τη χρησιμότητά τους ως υλικού φύτευσης.
               
            ΤΜΗΜΑ Β
      
         Απαιτήσεις που πρέπει να πληροί ο βοτανικός πατατόσπορος
      
      
                  1.
               
               
                  Οι σπόροι προς σπορά έχουν επαρκή ταυτότητα και καθαρότητα ποικιλίας.
               
            
                  2.
               
               
                  Η παρουσία νόσων και επιβλαβών οργανισμών που μειώνουν την αξία χρησιμοποίησης των σπόρων είναι ανεκτή μόνο στα μικρότερα δυνατά όρια.
               
            
                  3.
               
               
                  Η αναλυτική καθαρότητα, η περιεκτικότητα σε άλλα φυτικά είδη και η βλάστηση των σπόρων επαρκούν για να εγγυηθούν την ποιότητα και τη χρησιμότητά του ως πειραματικού υλικού.
               
            
   
      ΠΑΡΑΡΤΗΜΑ II
      
         ΑΠΑΙΤΗΣΕΙΣ ΕΠΙΣΗΜΑΝΣΗΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 9
      
      
                  A.
               
               
                  Ένδειξη που αναφέρεται στο πρώτο εδάφιο του άρθρου 9: «Κόνδυλοι σποράς που προέρχονται από βοτανικό πατατόσπορο, προσωρινό πείραμα υπό τους κανόνες και τις προδιαγραφές της ΕΕ».
               
            
                  Β.
               
               
                  Πληροφορίες που αναφέρονται στο δεύτερο εδάφιο του άρθρου 9:
                  
                              1.
                           
                           
                              ένδειξη «Προσωρινό πείραμα υπό τους κανόνες και τις προδιαγραφές της ΕΕ»·
                           
                        
                              2.
                           
                           
                              ονομασία του αρμόδιου επίσημου φορέα και το αντίστοιχο κράτος μέλος ή τα αρχικά τους·
                           
                        
                              3.
                           
                           
                              αριθμός αδείας ή καταχώρισης του προμηθευτή·
                           
                        
                              4.
                           
                           
                              ονομασία του παραγωγού·
                           
                        
                              5.
                           
                           
                              αριθμός αναφοράς της παρτίδας·
                           
                        
                              6.
                           
                           
                              είδος αναφερόμενο τουλάχιστον με τη βοτανική του ονομασία·
                           
                        
                              7.
                           
                           
                              ποικιλία·
                           
                        
                              8.
                           
                           
                              ποσότητα (αριθμός φυταρίων)·
                           
                        
                              9.
                           
                           
                              κράτος μέλος παραγωγής·
                           
                        
                              10.
                           
                           
                              ένδειξη «Σπορόφυτα καλλιεργημένα από βοτανικό πατατόσπορο»·
                           
                        
                              11.
                           
                           
                              επεξεργασία, κατά περίπτωση.
                           
                        
            
                  Γ.
               
               
                  Πληροφορίες που αναφέρονται στο τρίτο εδάφιο του άρθρου 9:
                  
                              1.
                           
                           
                              ένδειξη «Προσωρινό πείραμα υπό τους κανόνες και τις προδιαγραφές της ΕΕ»·
                           
                        
                              2.
                           
                           
                              ονομασία του αρμόδιου επίσημου φορέα και το αντίστοιχο κράτος μέλος ή τα αρχικά τους·
                           
                        
                              3.
                           
                           
                              ονομασία και διεύθυνση, ή κωδικός καταχώρισης από το δημόσιο μητρώο, του προμηθευτή που είναι υπεύθυνος για την επικόλληση της ετικέτας·
                           
                        
                              4.
                           
                           
                              αριθμός αναφοράς της παρτίδας·
                           
                        
                              5.
                           
                           
                              είδος αναφερόμενο τουλάχιστον με τη βοτανική του ονομασία·
                           
                        
                              6.
                           
                           
                              ποικιλία·
                           
                        
                              7.
                           
                           
                              κράτος μέλος παραγωγής·
                           
                        
                              8.
                           
                           
                              ένδειξη «Βοτανικός πατατόσπορος»·
                           
                        
                              9.
                           
                           
                              το δηλωμένο καθαρό ή μεικτό βάρος ή ο δηλωμένος αριθμός καθαρών σπόρων·
                           
                        
                              10.
                           
                           
                              όταν αναγράφεται το βάρος και έχουν χρησιμοποιηθεί κοκκώδη φυτοφάρμακα, ύλες σχηματισμού σύμπηκτων ή άλλα στερεά πρόσθετα, ένδειξη της φύσης του προσθέτου και η κατά προσέγγιση σχέση μεταξύ του βάρους καθαρών σπόρων και του συνολικού βάρους.
                           
                        
            
   
      ΠΑΡΑΡΤΗΜΑ III
      
         ΠΛΗΡΟΦΟΡΙΕΣ ΠΟΥ ΘΑ ΠΡΕΠΕΙ ΝΑ ΣΥΜΠΕΡΙΛΑΜΒΑΝΟΝΤΑΙ ΣΤΗΝ ΕΚΘΕΣΗ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 12
      
      
                  1.
               
               
                  αριθμός των προσώπων που έχουν καταχωριστεί σύμφωνα με το άρθρο 8 παράγραφος 1·
               
            
                  2.
               
               
                  οι ποσότητες βοτανικού σπόρου πατάτας, πειραματικών σπορόφυτων και πειραματικών κονδύλων σποράς που διατίθενται στην αγορά και, όπου ισχύει, το κράτος μέλος για το οποίο προορίζονται ο βοτανικός πατατόσπορος, τα πειραματικά σπορόφυτα ή οι πειραματικοί κόνδυλοι σποράς·
               
            
                  3.
               
               
                  τα αποτελέσματα των επιθεωρήσεων του βοτανικού σπόρου πατάτας όσον αφορά την αναλυτική καθαρότητα, την περιεκτικότητα σε άλλα είδη και τη βλάστησή του, καθώς και τις μεθόδους ανάλυσης και τα όρια ανοχής που χρησιμοποιήθηκαν·
               
            
                  4.
               
               
                  πληροφορίες που βοηθούν στον καθορισμό του ενδεδειγμένου μεγέθους παρτίδας και των μεγεθών δείγματος για τον βοτανικό πατατόσπορο, συμπεριλαμβανομένης της περιγραφής των μεθόδων δειγματοληψίας των σπόρων και των ορίων ανοχής που χρησιμοποιήθηκαν·
               
            
                  5.
               
               
                  τα αποτελέσματα των επιθεωρήσεων των πειραματικών σποροφύτων όσον αφορά την ταυτότητα και την καθαρότητα ποικιλίας, καθώς και τις μεθόδους και τα όρια ανοχής που χρησιμοποιήθηκαν·
               
            
                  6.
               
               
                  τα αποτελέσματα των ελέγχων όσον αφορά την ταυτότητα και την καθαρότητα ποικιλίας των κονδύλων και όσον αφορά τους παραμορφωμένους κονδύλους·
               
            
                  7.
               
               
                  τα αποτελέσματα εθνικών συγκριτικών δοκιμών·
               
            
                  8.
               
               
                  αξιολόγηση, από τους χρήστες, της υγείας και της ποιότητας των πατατόσπορων που προέρχονται από βοτανικούς πατατόσπορους·
               
            
                  9.
               
               
                  ανάλυση κόστους — οφέλους που να οδηγεί σε συμπέρασμα σχετικά με το κατά πόσον η παραγωγή κονδύλων σποράς προερχόμενων από βοτανικούς πατατόσπορους αποτελεί ή όχι βελτιωμένη εναλλακτική πρόταση στην παραγωγή πατατόσπορου.